**СКУПШТИНА ГРАДА НИША**

**- Председнику др Бобану Џунићу –**

**Предмет:** Предлози за допуну предложеног дневног реда 34. седнице Скупштине Града Ниша

У складу са овлашћењем прописаним чланом 77. Пословника Скупштине Града Ниша („Службени лист Града Ниша“, број 53/2023-пречишћен текст), Градско веће Града Ниша упућује предлоге да се предложени дневни ред седнице Скупштине Града Ниша, заказане за 29.11.2023. године, допуни тачкама:

1. Предлог одлуке о Локалном омбудсману Града Ниша
2. Предлог одлуке о прихватању Споразума о међуопштинској сарадњи о уступању обављања послова локалног омбудсмана oпштине Гаџин Хан локалном омбудсману Града Ниша ради оснивања Заједничке канцеларије локалног омбудсмана за Град Ниш и општину Гаџих Хан са седиштем у Нишу
3. Предлог решења о давању сагласности сагласност на Програм о изменама Програма пословања ЈКП “Горица“ Ниш за 2023. годину
4. Предлога решења о давању сагласности на Програм о изменама Програма пословања Јавно комуналног предузећа ''Медиана'' Ниш за 2023. годину

Предлогом одлуке о Локалном омбудсману Града Ниша, прецизније су регулисана овлашћења, положај и надлежности Омбудсмана када су у питању људска права и права деце, праћење и примена међународних уговора, прописа и стандарда из ове области, спровођење истраживања ради увида у стање људских права, а све у циљу остваривања, заштите унапређења људских права у локалној самоуправи, са посебним освртом на вршњачко насиље које је у порасту. Предлогом одлуке је прописана могућност организовања и учествовања у организацијама и припремама саветовања, едукација и кампања о поштовању људских права, забрани дискриминације, правима деце и образовања о питањима од значаја за остваривање људских права, како би се остварила превентивна улога омбудсмана. Такође, Предлогом одлуке о Локалном омбудсману Града Ниша прописано је и да две или више јединица локалне самоуправе могу донети одлуку о установљавању заједничког локалног омбудсмана.

Усвајањем Предлога одлуке о прихватању Споразума о међуопштинској сарадњи о уступању обављања послова локалног омбудсмана oпштине Гаџин Хан локалном омбудсману Града Ниша ради оснивања Заједничке канцеларије локалног омбудсмана за Град Ниш и општину Гаџих Хан са седиштем у Нишу,стварају се услови за реализацију даљих активности на оснивању заједничке канцеларије локалног омбудсмана за Град Ниш и општину Гаџих Хан. Наиме, председник општине Гаџин Хан упутио је иницијативу за уступање надлежности Граду Нишу за обављање послова из надлежности локалног омбудсмана, с обзиром да у општини Гаџин Хан не постоји локални омбудсман као самостална и независна институција која штити и контролише поштовање индивидуалних и колективних права и интереса грађана од незаконитог и неправилног рада органа управе и јавних служби и којој се грађани могу обратити ради заштите својих права. На основу наведене иницијативе, Град Ниш се јавио на јавни позив Министарства државне управе и локалне самоуправе, који је расписан у сарадњи са Швајцарском канцеларијом за улагања, за подношење предлога за успостављање и унапређење међуопштинске сарадње, са пројектом формирања и успостављања Канцеларије заједничког локалног омбудсмана. Министарство државне управе и локалне самоуправе донело је Одлуку о избору предлога пројеката који ће бити финансирани из Фонда за међуопштинску сарадњу, који се финансира у оквиру Пројекта „Локална самоуправа за 21. век“, којом је изабран и пројекат Града Ниша.

Измене Програма пословања ЈКП „Горица“ Ниш за 2023. годину извршене су у циљу омогућавања оптималног функционисања предузећа у вршењу делатности. Предложеним изменама Програма пословања врше се промене у делу Циљеви и планиране активности за 2023. годину, Планирани извори прихода и позиције расхода по наменама за 2023. годину и Критеријуми за коришћење средстава за посебне намене. Изменом Програма пословања за 2023. годину извршена је измена у оквиру појединих позиција планираних прихода и расхода, с тим да укупан финансијски резултат остаје непромењен. На промену појединих позиција утицало је и пролонгирање поступка преузимања гробља у Доњој Врежини.

Измене Програма пословања Јавног комуналног предузећа ''Медиана'' Ниш за 2023. годину извршене су у делу инвестиција, плана набавки, као и у делу прихода и расхода у циљу несметаног и квалитетног обављања поверених комуналних делатности. Предузеће планира да изврши набавку мобилног агрегата за потребе Сектора зеленила и хидрауличног чекића за разбијање бетона, да створи услове за постављање и одржавање урбаног мобилијара и поправке постојећег дечијег и урбаног мобилијара; одржавање јавних зелених површина и средства због повећаних активности на парковским површинама; за обављање делатности зоохигијене као и планиране радове на урбано подручју у циљу повећања користи за животну средину.

На основу свега наведеног, Градско веће Града Ниша предлаже допуну предложеног дневног реда 34. седнице Скупштине Града Ниша.

**ПРЕДСЕДНИЦА**

**Драгана Сотировски**